Voluntari ruşi implicați în lupte de partea Ucrainei au anunţat miercuri atacuri asupra a două mari oraşe din Rusia şi i-au îndemnat pe civili să părăsească aceste localităţi, relatează AFP, potrivit Agerpres.
"Suntem nevoiţi să lovim poziţii militare aflate în oraşele Belgorod şi Kursk", au anunţat pe Telegram trei unităţi de luptă pro-Kiev, și anume Legiunea "Libertate Rusiei", Corpul Voluntarilor Ruşi şi Batalionul Siberian.
"Pentru a evita victimele civile, solicităm tuturor să părăsească aceste oraşe imediat", au transmis cele trei unități.
Declaraţia survine la o zi după o nouă incursiune în regiunile de frontieră Belgorod şi Kursk, revendicate de aceste unităţi şi pe care Ministerul rus al Apărării a susținut că le-a "respins".
Cele trei unități au revendicat marți cucerirea satelor Lozovaia Rudka, din regiunea Belgorod, și Tiotkino, din regiunea Kursk.
Autorităţile regionale din Kursk au ordonat închiderea şcolilor din oraşul cu același nume "din cauza evenimentelor recente".